Ir-Regolament tal-Kummissjoni (KE) Nru 1378/2000
tat-28 ta' Ġunju 2000
li jemenda r-Regolament (KE) Nru 1486/95 li jiftaħ u li jipprovdi għall-amministrazzjoni ta' kwota ta' tariffa fis-settur tal-laħam tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1095/96 tat-18 ta' Ġunju 1996 dwar l-implimentazzjoni tal-konċessjonijiet stabbiliti fl-Iskeda CXL mħejjija bħala konsegwenza tal-konklużjoni tan-negozjati tal-GATT XXIV.6 [1], u b'mod partikolari l-Artikolu 1 tiegħu,
Billi:
(1) Ir-Regolament tal-Kummissjoni (KE) Nru 1486/95 [2], kif l-aħħar emendat bir-Regolament (KE) Nru 1409/1999 [3], fetaħ kwoti għal perjodu speċifiku. Fl-istruttura tal-Għaqda Dinjija tal-Kummerċ, il-Kummissjoni ikkommettiet lilha nnifisha li żżid kwoti ta' tariffi għal ċerti prodotti fis-settur tal-laħam tal-majjal. Hemm bżonn li jkunu speċifikati l-kwantitajiet ġodda koperti mill-arranġamenti ta' l-importazzjoni mill-1 ta' Lulju 2000.
(2) L-utilizzazzjoni tal-kwoti ta' l-importazzjoni għal laħam tal-majjal kienet ġeneralment baxxa fis-snin riċenti u l-garanzija relattivament għolja għal liċenzji ta' l-importazzjoni tista’ tkun fattur ta' skorraġġiment fin-negozju. Sabiex ikun iffaċilitat in-negozju tal-laħam tal-majjal u sabiex ikunu armonizzati l-livelli ta' garanziji għal-liċenzji ta' l-importazzjoni fi ħdan is-setturi tal-laħam huwa meħtieġ li jkunu rriveduti l-livelli tal-garanzija.
(3) Il-miżuri li hemm provvediment dwarhom f'dan ir-Regolament huma bi qbil mal-opinjoni tal-Kumitat ta' Ġestjoni dwar il-Laħam tal-Majjal,
ADOTTAT DAN IR-REGOLAMENT:
Artikolu 1
Ir-Regolament (KE) Nru1486/95 hu emendat kif ġej:
1. L-Artikolu 1 hu mibdul b'dan li ġej:
"Artikolu 1
Il-kwoti tat-tariffi ta' l-importazzjoni li hemm referenza dwarhom fl-Anness I għandhom jinfetħu kull sena għall-gruppi ta' prodotti u bil-kundizzjonijiet li jistabbiluhom."
2. Il-paragrafu 3 ta' l-Artikolu 5 hu mibdul b'dan li ġej:
"3. Għandha tkun ippreżentata garanzija ta' 20 EUR għal kull 100 kilogramma għall-applikazzjonijiet ta' liċenzji ta' l-importazzjoni għall-prodotti kollha li hemm referenza dwarhom fl-Artikolu 1."
3. L-Anness I hu mibdul bl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika b'effett mill-1 ta' Lulju 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul Brussel, fit-28 ta' Ġunju 2000.